Suomessa on käytössä omituinen järjestelmä, joka takaa romaninaisten kulttuurin mukaisen pukeutumisen vaikka sitten kunnan varoilla. Vielä omituisemman tästä tekee se, että tällainen järjestelmä on käytössä ainoastaan Suomessa. Romanivaatetuksen alkuperäinen tarkoitushan on ollut näyttää kantajansa varallisuus ja 1800- ja 1900-lukujen vaihteessa romanien hameet ovatkin muuttuneet huomattavasti. Nyt siis sosiaali- ja terveysministeriön ohjeistuksen mukaan, jos romaninaisella ei ole varaa hankkia kulttuurinsa mukaista vaatetusta, tulee se korvata toimeentulotuen harkinnanvaraisesta osasta ja tehdä hänestä varakkaan näköinen.

Yksi kunta oli sosiaali- ja terveyslautakunnassaan päättänyt olla avustamatta romanivaatetuksessa mutta lääninoikeus palautti asian lautakuntaan. Syyksi oli kirjattu, että romaneilla on oikeus ylläpitää ja kehittää omaa kulttuuriaan ja, että romaninaisen vaatetus on osa romanikulttuuria.

En käy kieltämään, romanien oikeuksia. Minusta on vain surkuhupaisaa, että romanien oikeus tietynlaiseen pukeutumiseen muuttuukin kunnan velvollisuudeksi.

Lähdinkin törkkimään hieman muurahaispesää ja tein Kotkan sosiaali- ja terveyslautakuntaan oikausupyynnön kyseisen asian kohdalla. Perusteena käytin sitä, että Suomessa ei saa pitää etnistä rekisteriä. Vastauksena sain vain epämääräisen lausunnon siitä, että sosiaali- ja terveysministeriö on näin ohjeistanut ja sen mukaan mennään. Itse etnisen taustan määrittelyyn en saanut vastausta. Mietinkin voiko kunta ohjeistaa työntekijöitänsä määrittelemään sosiaalihuollon asiakkaiden etnisen taustan, vai onko sosiaalihuollossa käytössä etninenrekisteri?

Kunnallisvalitus olisi vielä yksi vaihtoehto, en tiedä sitten. Paikallinen ilmaisjakelulehti sentään sai revittyä otsikon aiheesta – Romaninaisten hame Kekkosen hampaissa. Mielikuvana tuo on kyllä sellainen, että miltei käy hymyilyttämään.

Sinänsä hauskan tästä asiasta tekee se, että kun eräs toinen perussuomalainen olisi halunnut ottaa käyttöön etnisen rekisterin niin sitä paheksuttiin. Nyt kun perussuomalaisena olen koittanut sanoa, että etnistä rekisteriä ei saa käyttää niin en saa sille vastakaikua.

Tähän loppuun kysyisin kysymyksen.

Miten muissa kunnissa määritellään romaninaisen hameen, eli kansanpuvun avustus? Käytetäänkö muissakin kunnissa etnisyyttä perusteena ja jos näin on niin löytyykö jostain ohjeita etnisyyden määrittelemiseksi romaneille?